CELEX: E2020C0047
Language: lv
Date: 2020-05-25 00:00:00
Title: EBTA Uzraudzības iestādes Deleģētais lēmums Nr. 47/20/COL (2020. gada 25. maijs), ar ko Norvēģijai saskaņā ar Regulas (EK) Nr. 216/2008 14. panta 6. punktu atļauj atkāpties no dažiem kopīgiem aviācijas drošības noteikumiem [2020/1248]

3.9.2020   
            
            
               LV
            
            
               Eiropas Savienības Oficiālais Vēstnesis
            
            
               L 288/26
            
         
      EBTA UZRAUDZĪBAS IESTĀDES DELEĢĒTAIS LĒMUMS Nr. 47/20/COL
      (2020. gada 25. maijs),
      ar ko Norvēģijai saskaņā ar Regulas (EK) Nr. 216/2008 14. panta 6. punktu atļauj atkāpties no dažiem kopīgiem aviācijas drošības noteikumiem [2020/1248]
      EBTA UZRAUDZĪBAS IESTĀDE,
      ņemot vērā EEZ līguma XIII pielikuma 66.n punktā minēto tiesību aktu
      ņemot vērā Eiropas Parlamenta un Padomes Regulu (EK) Nr. 216/2008 (2008. gada 20. februāris) par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK (1), ar grozījumiem (“tiesību akts”), kas ar EEZ līguma 1. protokolu un EEZ Apvienotās komitejas Lēmumu Nr. 163/2011 un jo īpaši ar minētā lēmuma pielikuma 3. punkta e) apakšpunktu pielāgots EEZ līgumam,
      ņemot vērā jo īpaši tiesību akta 14. panta 6. un 7. punktu,
      ņemot vērā EBTA Transporta komitejas 2020. gada 6. maija atzinumu klusējot izteikta apstiprinājuma veidā, kura sākotnējais pieņemšanas termiņš sakarā ar koronavīrusa krīzi izņēmuma kārtā tika pagarināts par vienu mēnesi,
      tā kā:
      Norvēģija EBTA Uzraudzības iestādei (“Iestāde”) un Eiropas Aviācijas drošības aģentūrai (“Aģentūra”) paziņoja par savu nodomu atkāpties no prasībām, kas noteiktas Komisijas Regulas (ES) Nr. 1178/2011 (2) I pielikuma punktā FCL.905.SFI, un piešķirt lidojumu trenažieru instruktoriem (“SFI”) tiesības vadīt mācības SFI sertifikāta pretendentiem, nenodrošinot atbilstību prasībai par vismaz trīs gadu pieredzi tipu kvalifikācijas instruktora (TRI) statusā.
      Tiesību akta 14. panta 6. punktā noteikts, ka tad, ja ar citiem līdzekļiem var panākt tādu aizsardzības līmeni, kas līdzvērtīgs tam, kuru panāk, piemērojot regulas īstenošanas noteikumus, dalībvalstis, nediskriminējot valstspiederības dēļ, var piešķirt apstiprinājumu, atkāpjoties no minētajiem īstenošanas noteikumiem.
      Saskaņā ar tiesību akta 14. panta 7. punktu Iestāde, pamatojoties uz Aģentūras ieteikumu, kas izdots 2019. gada 29. oktobrī (dok. Nr. 1094402) un labots 2019. gada 6. novembrī (dok. Nr. 1095781), ir novērtējusi pieprasītās atkāpes nepieciešamību un no atkāpes izrietošo aizsardzības līmeni. Iestāde ir arī ņēmusi vērā, ka Eiropas Komisija Komisijas Lēmumā 2014/69/ES (3) ir pozitīvi novērtējusi līdzīgu atkāpi, un secina, ka ar noteikumu, ka ir izpildīti konkrēti nosacījumi, šāda atkāpe, nodrošinās tādu aizsardzības līmeni, kas ir līdzvērtīgs tam, kuru panāk, piemērojot kopīgos aviācijas drošības noteikumus.
      Saskaņā ar 1. pantu EEZ Apvienotās komitejas Lēmumā Nr. 163/2011 un tā pielikuma 3. punkta a) apakšpunktā izklāstīto pielāgojumu ar jēdzienu “dalībvalsts(-is)” papildus tā nozīmei regulā saprot arī EBTA valstis.
      Saskaņā ar tiesību akta 14. panta 7. punktu par EBTA valstij piešķirtu atkāpi jāpaziņo visām dalībvalstīm, un tiesības piemērot minēto atkāpi jāpiešķir arī tām. Tāpēc šis lēmums būtu jāadresē visām EBTA valstīm. Katras atkāpes aprakstam, kā arī ar to saistītajiem nosacījumiem vajadzētu būt tādiem, kas citām EBTA valstīm ļauj piemērot minēto pasākumu tādā pat situācijā, vēlreiz neprasot Iestādes atļauju. Tomēr EBTA valstīm vajadzētu paziņot par atkāpju piemērošanu, jo atkāpes var radīt ietekmi ārpus attiecīgās EBTA valsts.
      Šajā lēmumā paredzētie pasākumi ir saskaņā ar EBTA Transporta komitejas atzinumu,
      IR PIEŅĒMUSI ŠO LĒMUMU.
      
                  1.
               
               
                  Norvēģija var atkāpties no Regulas (ES) Nr. 1178/2011 I pielikuma punkta FCL.905.SFI punkta prasībām atbilstīgi šā lēmuma pielikumam ar noteikumu, ka ir izpildīti šā lēmuma pielikuma 4. punktā minētie nosacījumi.
               
            
                  2.
               
               
                  Visas EBTA valstis ir tiesīgas piemērot šādu pasākumu, kas aprakstīts šā lēmuma pielikumā. EBTA valstis par to informē Iestādi, Aģentūru un valstu aviācijas iestādes.
               
            
                  3.
               
               
                  Šis lēmums ir adresēts EBTA valstīm. Autentisks ir lēmuma teksts angļu valodā.
               
            
                  4.
               
               
                  Šo lēmumu paziņo Norvēģijai, Islandei un Lihtenšteinai.
               
            
         Briselē, 2020. gada 25. maijā
         
            EBTA Uzraudzības iestādes vārdā, rīkojoties saskaņā ar Deleģēto lēmumu Nr. 103/13/COL –
         
         
            
               atbildīgais kolēģijas loceklis
            
            Högni KRISTJÁNSSON
         
         
            
               līdzparakstījies Tieslietu un
            
            
               administratīvo lietu nodaļas direktors
            
            Carsten ZATSCHLER
         
      
      
         (1)  OV L 79, 19.3.2008., 1. lpp.
      
      
         (2)  Komisijas Regula (ES) Nr. 1178/2011 (2011. gada 3. novembris), ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr. 216/2008 (OV L 311, 25.11.2011., 1. lpp.) un kas pielāgota EEZ līgumam ar tā 1. protokolu.
      
         (3)  Komisijas Lēmums 2014/69/ES (2014. gada 6. februāris), ar kuru Zviedrijai un Apvienotajai Karalistei atļauj atkāpties no dažiem kopīgiem aviācijas drošības noteikumiem saskaņā ar Eiropas Parlamenta un Padomes Regulas (EK) Nr. 216/2008 14. panta 6. punktu (OV L 39, 8.2.2014., 60. lpp.).
   
   
      
         PIELIKUMS
         EBTA valsts atkāpe no Regulas (ES) Nr. 1178/2011 saistībā ar lidojumu trenažieru instruktoru tiesībām un nosacījumiem, kas uz viņiem attiecas
         1.   Pieprasījuma apraksts
         
         Regulas (ES) Nr. 1178/2011 I pielikuma punktā FCL.905.SFI ir paredzētas lidojumu trenažieru instruktora (SFI) tiesības, un saskaņā ar šo punktu SFI nav atļauts vadīt mācības SFI sertifikāta pretendentiem. FCL daļā tiesības vadīt šādas mācības ir piešķirtas tikai tipu kvalifikācijas instruktora (TRI) sertifikāta turētājiem, ar nosacījumu, ka viņiem ir vismaz trīs gadu pieredze TRI statusā.
         Norvēģijas valdība 2019. gada 11. jūlija vēstulē (dok. Nr. 1080642) paziņoja Iestādei par savu nodomu atkāpties no I pielikuma punktā FCL.905.SFI paredzētajām prasībām. Eiropas Aviācijas drošības aģentūru (“Aģentūra”) Norvēģijas valdība informēja 2019. gada 20. augusta vēstulē (dok. Nr. 1084282).
         Norvēģija ierosināja piešķirt SFI tiesības vadīt mācības SFI sertifikāta pretendentiem, nenodrošinot atbilstību prasībai par vismaz trīs gadu pieredzi TRI statusā.
         2.   Pieprasījuma novērtējums
         
         2.1.   Nepieciešamība
         
         Norvēģija norādīja, ka saskaņā ar pašreizējiem Regulas (ES) Nr. 1178/2011 I pielikuma punkta FCL.905.SFI noteikumiem SFI nav tiesību vadīt mācības SFI sertifikāta pretendentiem. FCL daļā tiesības vadīt šādas mācības ir piešķirtas TRI sertifikāta turētājiem, ar nosacījumu, ka viņiem ir vismaz trīs gadu pieredze TRI statusā. Daudzi SFI, kas pasniedz SFI kursus Norvēģijā, nevar izpildīt prasību kļūt par TRI ar trīs gadu pieredzi. Tādēļ šādi SFI turpmāk vairs nevarēs pasniegt SFI kursus. Turklāt tika norādīts, ka daudzi pašreizējie SFI nevar izpildīt TRI kvalifikācijas prasības medicīnisku iemeslu dēļ.
         Norvēģijas veiktajā esošās situācijas novērtējumā secināts, ka ar esošo TRI skaitu nepietiek, lai apmācītu pietiekamu skaitu SFI sertifikāta pretendentu un apmierinātu mācību vajadzības attiecīgajā nozarē. Tāpēc, ja netiks piešķirta atkāpe, trūks kvalificētu instruktoru, kuri varētu vadīt šādas mācības, un tas var nopietni kavēt pilotu apmācību, jo īpaši biznesa/korporatīvo gaisa kuģu nozarē.
         2.2.   Līdzvērtīgs aizsardzības līmenis
         
         Norvēģija ierosināja atļaut tiem SFI, kas neatbilst prasībai par vismaz trīs gadu pieredzi TRI statusā, vadīt mācības SFI pretendentiem. Šādiem SFI nepieciešama vismaz trīs gadu pieredze SFI instruktora statusā, iziets divu dienu ilgs mācību kurss SFI pasniedzējiem, kuru vada SFI pasniedzējs, un nokārtota kompetenču pārbaude. Turklāt Norvēģija ierosināja pieprasīt šiem SFI nokārtot kompetenču pārbaudi SFI mācību kursa laikā, lai saglabātu tiesības vadīt mācības SFI.
         Aģentūra piekrita Norvēģijas novērtējumam, ka ar paredzēto atkāpi, jo īpaši ar ierosinātajām papildu prasībām saistībā ar mācībām un pārbaudēm, tiek sasniegts tāds aizsardzības līmenis, kas ir līdzvērtīgs tam, kuru panāk, piemērojot kopīgos aviācijas drošības noteikumus.
         3.   Atkāpes apraksts
         
         Apvienotā Karaliste var atkāpties no Regulas (ES) Nr. 1178/2011 I pielikuma punkta FCL.905.SFI un piešķirt tiem SFI, kuri neatbilst prasībai par vismaz trīs gadu pieredzi TRI statusā, tiesības vadīt mācības SFI pretendentiem.
         4.   Ar atkāpes piemērošanu saistītie nosacījumi
         
         Šādiem SFI ir ne mazāk kā trīs gadus ilga instruktora pieredze SFI statusā, viņiem ir jāiziet divu dienu ilgs mācību kurss SFI pasniedzējiem, kuru vada SFI pasniedzējs, un jānokārto kompetenču pārbaude.
         5.   Atkāpes vispārēja piemērošana
         
         Šo atkāpi ar noteikumu, ka ir izpildīti 4. punktā aprakstītie nosacījumi, var piemērot visas EBTA valstis.